Sára Júlia

*Menedék*

Dőlnél, de elesni nehéz.

Könnyebb sompolyogni bolondjába.

Hiába hazug.

Hiába kevés.

A tövis. A rózsa. A tövis. A rózsa.

Adott.

Mint konyhában a kés.

Aki védtelen, mind reszketve csüng az életén,

belegömbölyödve nappal is az éjszakába.

Megfutni késő, bánni hiába.

Fájt már, mi fájhatott.

Tűz után a víz.

Visszalökött minden elengedés.

A tövis. A rózsa. A tövis. A rózsa.

Születés, nevetés, temetés.

Megszikkadtan feleselünk a semmiért.

Faljuk az időt, mint gyerekek a sót.

Reménykedünk.

Vágyainkat Isten óvja.

Néma menedék.

A tövis. A rózsa. A tövis. A rózsa.

Álomban. Szerelemben. Koszorúban.

Minden csak nehezék.